32005D0506
L 184/68
JURNALUL OFÍCIAL AL UNIUNII EUROPENE
DECIZIA COMISIEI
din 14 iulie 2005
de modificare a Deciziei 1999/120/CE în ceea ce privește includerea unei unități din Albania pe listele provizorii cu unitățile țărilor terțe din care statele membre sunt autorizate să importe intestine de animale
[notificată cu numărul C(2005) 2657]
(Text cu relevanță pentru SEE)
(2005/506/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 95/408/CEE a Consiliului din 22 iunie 1995 privind condițiile de întocmire, pentru o perioadă interimară, a listelor provizorii cu unitățile din țările terțe din care statele membre sunt autorizate să importe anumite produse de origine animală, produse pescărești sau moluște bivalve vii (1), în special articolul 2 alineatul (4),
întrucât:
(1)
Decizia 1999/120/CE a Comisiei din 27 ianuarie 1999 de stabilire a listelor provizorii cu unitățile țărilor terțe din care statele membre autorizează importurile de membrane de animale (2) stabilește listele provizorii cu unitățile țărilor terțe din care statele membre sunt autorizate să importe intestine de animale.
(2)
Albania a comunicat numele unei unități care produce intestine de animale, iar autoritățile competente din această țară certifică că unitatea respectivă respectă normele comunitare.
(3)
În consecință, această unitate ar trebui inclusă în listele stabilite de Decizia 1999/120/CE.
(4)
Ținând seama de faptul că nu a fost efectuată încă nici o inspecție la fața locului la unitatea respectivă, importurile provenite din această unitate nu pot beneficia de controale fizice reduse în conformitate cu Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (3).
(5)
Prin urmare, Decizia 1999/120/CE ar trebui modificată în consecință.
(6)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa la Decizia 1999/120/CE se modifică în conformitate cu anexa la prezenta decizie.
Articolul 2
Prezenta decizie se aplică de la 22 iulie 2005.
Articolul 3
Prezenta decizie se adresează statelor membre.
Adoptată la Bruxelles, 14 iulie 2005.